La fuelga del 29-S llega con retrasu  Fuelga. Aición y efeutu de folgar. Protesta de los trabayadores  cuando nun tán conformes nel so trabayu. Esta ye la definición que nos da'l diccionariu de l'ALLA. Lo peor ye que nel casu que m'ocupa, la fuelga xeneral del pasáu día 29, hai dalgunos que nun pudieron nin siquiera participar nella pa protestar pola so situación. Refiérome a los paraos. Eso sí, podrán manifestase, si ye que tienen fuerces pa ello. Eso de folgar, que bien se nos da a toos. Si pensamos nesta situación de paru, qu'hai que folgar por obligación, por cuatro perres que nun dan cuasique nin pa  malvivir una familia y col tiempu emburriando detrás, folgar yá nun ye tan prestoso. Darréu se ven namás cola ayuda familiar que significa pasar fame si nun disponen d'otra "ayuda familiar", lléase de los sos familiares. Esto ye una situación qu'a naide-y gusta y que ta xenerando cuadros mui duros nes families que lo sufren. Y ¿cuála ye la familia que nun tien dalgún paráu más o menos cercanu? Nun sé pa lo que sirvirá esti día de fuelga. Zapatero, el máximu responsable de la situación de crisis que ta viviendo'l  nuesu país, yá dixo pela mañana a los medios que "él diba a trabayar". Debe ser pa dar dar exemplu.